“Den yo buruak, urang kampuang,karajo ka ladang ka sawah, indak ado kacomato itam bagai doh, tapi lai ndak ado mancampakkan sarok ka jalan doh,” kato Pasa muak-muak sapagi ko di lapau simpang.
“Dek apo Pasa, bantuak upeh se, berang-berang?” Tanyo Wan Tengka
“Baa ka indak dek Tengka, kapatang tu den ka Bangkinang, di Kelok Sambilan sarok kalau diungguak satinggi rumah gadang tigo ruang,” kato Pasa
“Sarok a tu?” Batanyo Bilang nan duduak sabalah Pasa.
“Sarok kulek-kulek, palastik, boto aie, sagala bantuak, nan dibaok urang tu bacampakkan se sinan sasudah mengulek-ngulek baminyak bibie, nyo indak irau jo sarok lai,” kecek Pasa.
“Oooh itu, mode anjiang ka tabek mah Pasa, payah malarangnyo,” kato Bilang.
“Co kuciang gaek calia, gilo ka songkok di ateh meja se taruih,” sabuik Tengka.
“Itu nan talingo kuali tu?” Jawek Rantau lo
“Yo mada, heran den, padohal ugamo lai mah, tiok cacah mangaji, kebersihan sebagian dari iman, sikolah tinggi lo gai, dek atu urang awak ko yo?” Kato Pasa
“Tuen Pasa danga den elok-elok, wakden sikolah ko mah, tagisia den,” kato Tembang
“Indak Tembang nan bijak gagah penyanyi hebat ko nan den sabuik doh, tipih bana talingo Tembang mah,” kato Pasa.
“Danga den lu tuen, urang nan mambuang sarok tu samo jo sasak kajamban mah, dima ka lapeh sen. Partamo sarok ko dek nyo harus dibuang, harus barasia dakek inyo se. Di ruang tamunyo di laman, ateh oto, salabiahnyo indak nyo pikian. Jadi manuruil profesor nan ma aja den sari, untuak baranti mancampakan sarok sumbarang se harus tegas. Tagak disiplin tu. Dulu wak maludah sumbarang se, malacik salemo sumbarang se, buang aie di parak sudah tu di tabek, kini tu mah lah ba wese duduak bagai. Nyo mode di Padang sari tu ha, sangkek walikota Pak Sarul tu, dima liau kini?” Kato Tembang panjang wee ngecek
“Naaahhh wak japuik liak Pak Sarul mamelok soal sarok ko baa. Tugas liau ma atur sagalo kabarasian di Minangkabau ko,” kecek Malano
“Ha ha ha ncak lo mah, mambana wak ka liau, Pak tolong kami dek apak, sabab indak surang alah juo nan segeh doh ma urus sarok,” kato Tengka
“Memang pamarintah ko wajib tegas mah indak rapek ka rapek sen doh. Sudah tu balian tampek sarok nan gadang, mode di lua nagari tu ha di tipi den caliak,” kato Bilang.
“Awak disiplin, pamerintah alah tegas, tampek sarok alah ado, sudah tu kama dibuang? Lai ado? Den caliak tampek mambuang sarok ko, lah bataun sarok sinan, indak ba ungkik-ungkik. Jadi mode roda oto mah harus barangin sadoalahe kalau indak mah amuah jalan,” sabuik Malano.
“Tinggi bana kaji rang lapau ko, sok tau lai lo. Nan sabanahe sadang tajadi, nagari awak ko indak ado nan ma urus soal-soal ngenek mode ko. Ado bana urang e kurang. Banyak urang, piti tak cukuik. Cukuik piti, sagalo langkok, awak nan rakyaik ko memang dasarnyo kumuah. Harus diaja, awak ko melayu kopi daun ko mah, sagalo santiang tapi mengecek se, baa gak ati, lai tagok kecek den?” Pasa lo lai sok tau.
“Tagok, santiang, bia lah den pai cah manyapuik Pak Sarul Ujud tu dima liau tingga?” Kato Tembang.
“Di Jakarta, japuiklah?” Kato Pasa.(Malin Kapalo Koto)
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn